钦定古今图书集成/理学汇编/学行典/第226卷 > 《华孝子故址记》高明
## 钦定古今图书集成/理学汇编/学行典/第226卷 > 《华孝子故址记》高明

惠山寺之东偏，当泉水之上，有三贤祠。按志书，今祠
址，华孝子所居宅也。初祠久废，吴人王彬始复倡建。
既成，则以三贤事刻诸石，且曰：初址实孝子故居，孝
子之事，不以没而不著，复砻其碑阴以记其事，章善
也。按《齐史》，孝子名宝，晋义熙末，始八岁。父豪戍长安，
且行，谓曰：“我还为汝冠。”后长安陷，父没，宝奉命至七
十，不婚冠，或问之，不忍答，辄号恸弥日。建元三年，诏
表其门闾。《前史》载孝子事若此。盖自西晋以来，尚元
虚贱名检，教弛法斁，波流风靡，而孝子独能笃至行，
终始不渝，其诚意恻怛，可以贯金石，干云霓，若与宇
宙日月同其久。于此，见天之降衷，人之秉彝，不以衰
世末俗而有异也。孝子晋人，而志谓“齐孝子”者，盖孝
子生于晋，长于宋，没于齐，当其一身而天下三易姓。
当时居朝廷有爵位者，朝事司马氏，夕事刘，朝事刘，
夕事萧恬，不以为怪。而孝子奉父一言，七十年馀未
尝斯须忘，以至没身不替。使当时有爵位者，其奉君
命，恪官守，亦咸若华氏子，则晋不当为宋，宋不当为
齐，而孝子宜不曰“齐孝子”也。凡游于兹者，憩幽林，酌
清泉，临风览古，怀三贤之高风，慕孝子之志行，其素
有志者，宜加奋励，其未能者，则澄思革心，勉追遐躅，
是则某所以树碑之意云尔。夫人性一耳，有为者亦
若是，吾徒宜毋自怠。